SAID veroordeel berigte oor eFiling wat ‘in duie stort’Argieffoto Die Suid-Afrikaanse Inkomstediens het Woensdag berigte, dat sy eFiling-stelsel op die randjie van ineenstorting is, ontken. Dit volg ná SAID-beampte Andre Rabie Dinsdag ŉ waarskuwing uitgereik het dat die eFiling-stelsel binne die volgende twee jaar in duie sal stort tensy dringende maatreëls ingestel word om Barry Hore, wat aan die hoof was van die IT-stelsel genaamd “Modernisation”, te herroep. Rabie het vandeesweek voor regter Robert Nugent se kommissie van ondersoek na belastingadministrasie en -bestuur deur die SAID getuig. Na bewering sal dit ongeveer R1 miljard kos om die SAID se IT-infrastruktuur op te knap ná die moderniseringsprogram in 2014 skielik opgeskort is toe geskorste kommissaris Tom Moyane aan die stuur was. Die inkomstediens sê egter die opvatting wat geskep is dat die eFiling-stelsel in duie gaan stort, is verkeerd en dit het “ongelukkig tot onnodige paniek en onsekerheid gelei”. “Die SAID wil belastingbetalers verseker dat die eFiling-stelsel stabiel is en binne spesifikasie presteer. Dit is duidelik uit die stelsel se aanlyn koers van 99.7%. Altesaam 3.3 miljoen belastingopgawes is reeds verwerk, waarvan 50.4% deur eFiling gedoen is. Dié platform hanteer daagliks ŉ gemiddeld van 25 000 belastingopgawes,” het die ontvanger van inkomste in ŉ verklaring gesê. “Die bekommernis wat uitvoerende hoofde by die SAID uitgespreek het voor die kommissie van ondersoek, hou verband met die stelsel se werkverrigting teen 2020. Die bekommernis hou dus verband met toekomstige risiko en is nie ŉ teken van die huidige kapasiteit, funksionaliteit of stabiliteit van die SAID se stelsels nie.” Die SAID het gesê eFiling is steeds een van sy verkose kanale om opgawes in te dien en het die vermoë om groot volumes te hanteer. Die inkomstediens het belastingbetalers aangemoedig om steeds die eFiling-stelsel te gebruik en opgawes voor die sperdatum van 31 Oktober 2018 in te dien. Maroela Media het vroeër berig die tussentydse verslag van die kommissie beveel aan dat pres. Cyril Ramaphosa verseker dat die geskorste kommissaris Tom Monyane onmiddellik van sy amp onthef en ŉ plaasvervanger in sy plek aangestel word.